[pic] | EUROOPA KOMISJON |

Brüssel 6.4.2011

KOM(2011) 177 lõplik

KOMISJONI TEATIS NÕUKOGULE

seoses Euroopa Liidu osalemisega Euroopa metsade kaitset käsitleval kuuendal ministrite konverentsil (Oslo, 14 .–16. juuni 2011)

KOMISJONI TEATIS NÕUKOGULE

seoses Euroopa Liidu osalemisega Euroopa metsade kaitset käsitleval kuuendal ministrite konverentsil (Oslo, 14 .–16. juuni 2011)

Kuues Euroopa metsade kaitset käsitlev ministrite konverents toimub Norras Oslos 14.–16. juunini 2011. Rohkem kui 40 Euroopa riiki, sealhulgas kõiki ELi liikmesriike, oodatakse osalema konverentsil, mille korraldavad ühiselt Norra ja Hispaania.

Metsapoliitika arutelu ministrite konverentside raames, mis alates 2009. aastast kannab nime „Euroopa metsad”, on 1990. aastal käivitatud valitsustevaheline riikide juhitav protsess, mille eesmärk on edendada Euroopa metsade säästvat majandamist. See toimib praeguseks kokkuleppele alla kirjutanud 47 osalise vabatahtlikult võetud kohustuste kaudu. EL on kõnealuses protsessis osalenud selle algusest saadik ning on ka alla kirjutanud kõigile selle deklaratsioonidele ja resolutsioonidele.

1990. aastast saadik on aset leidnud viis ministrite konverentsi. Esimene ministrite konverents, mis toimus 1990. aastal Strasbourgis, oli täielikult pühendatud metsaseiret ja metsade kaitset ning metsade alast teadustööd käsitlevatele küsimustele. Teisel ministrite konverentsil, mis toimus 1993. aastal Helsingis, käsitleti metsade säästvat majandamist, metsade bioloogilise mitmekesisuse kaitsmist, metsade ja kliima vahelisi seoseid ning Kesk- ja Ida-Euroopa metsanduse olukorda. Kolmandal ministrite konverentsil, mis toimus 1998. aastal Lissabonis, keskenduti Euroopa metsandussektori sotsiaal-majanduslikele aspektidele ning võeti vastu üleeuroopalised metsade säästva majandamise kriteeriumid ja näitajad. Neljandal ministrite konverentsil, mis toimus 2003. aasta aprillis Viinis, käsitleti metsade säästva majandamise integreerimist säästva arengu laiemasse konteksti, ning viimasel ministrite konverentsil, mis toimus 2007. aastal Varssavis, käsitleti metsi puidu- ja energiatootmise seisukohast, samuti metsade ja veeressursside vahelisi seoseid.

Viimasel viiel ministrite konverentsil on komisjon põllumajandusvoliniku juhtimisel saanud nõukogult volituse osaleda Euroopa Liidu nimel ja kirjutada liikmesriikide kõrval alla ministrite deklaratsioonidele ja resolutsioonidele.

Euroopa metsade kaitset käsitleval kuuendal ministrite konverentsil võetakse eeldatavasti vastu kaht liiki otsuseid:

(1) õiguslikult siduvad: läbirääkimiste alustamise ja sellise rahvusvahelise läbirääkimiskomitee asutamise kohta, kellel on volitus välja töötada Euroopa metsi käsitlev õiguslikult siduv kokkulepe. Rahvusvahelise läbirääkimiskomitee suhtes kohaldatav kodukord esitatakse kõnealuse otsuse lisas;

(2) õiguslikult mittesiduvad: ministrite konverentsi „Euroopa metsad” jaoks uue visiooni, missiooni, lähemate ja kaugemate eesmärkide püstitamise kohta, samuti vabatahtlikult rakendatavate riiklike ja üleeuroopaliste meetmete kohta, nagu toimiti ka eelmistel ministrite konverentsidel ministrite deklaratsioonide ja resolutsioonidega.

Ministrite otsused esitatakse ministritele vastuvõtmiseks allakirjutamise kaudu.

Asjaomased komisjoni talitused on aktiivselt tegutsenud kõnealuse konverentsi ettevalmistavas etapis.

Euroopa Liidu osalus kuuendal ministrite konverentsil on vajalik järgmistel põhjustel:

- konverents on seotud varem võetud rahvusvaheliste kohustuste rakendamisega üleeuroopalisel tasandil nii liikmesriikide kui ka Euroopa Liidu poolt;

- pidades silmas kolmandaid riike hõlmavate läbirääkimiste algatamist ja läbiviimist eesmärgiga sõlmida õiguslikult siduv kokkulepe ELi pädevusvaldkonnas, peab komisjon selles aktiivselt osalema, et tagada asutamislepingu nende sätete järgimine, milles käsitletakse ELi esindamist välissuhetes, et võetaks täielikult arvesse ELi õigustiku ülimuslikkust ning et EL osaleks nii läbirääkimiste avamise üle otsustamises kui ka tegelikel läbirääkimistel tihedas koostöös liikmesriikidega;

- Euroopa Liit on Strasbourgi, Helsingi, Lissaboni, Viini ja Varssavi resolutsioonidele allakirjutanuna otseselt seotud kõnealuste resolutsioonide järelevalve ja rakendamisega;

- ministrite otsuste teemad vastavad suurel määral nõukogu 15. detsembri 1998. aasta resolutsioonile Euroopa Liidu metsandusstrateegia ja Euroopa Liidu metsanduse tegevuskava kohta,[1] samuti ELi poliitikavaldkondade eesmärkidele, sealhulgas. maaelu areng; energeetika; keskkond ja bioloogiline mitmekesisus; kliima, teadusuuringud ja tehnoloogia arendus.

Seepärast soovitab komisjon, et nõukogu:

1. otsustaks, et komisjon osaleb Euroopa Liidu nimel Euroopa metsade kaitset käsitleval kuuendal ministrite konverentsil, mis toimub Oslos 14.–16. juunini 2011;

2. otsustaks, et komisjon kirjutab Euroopa Liidu nimel liikmesriikide kõrval alla ministrite otsustele. Komisjoni allkiri ei too kaasa mingeid kohustusi seoses Euroopa Liidu pädevusest väljapoole jäävate ühismeetmetega.

ASJAOMASTE DOKUMENTIDE LOETELU

EUROOPA METSADE KAITSET KÄSITLEVA KUUENDA MINISTRITE KONVERENTSI DOKUMENDID:

- Oslo konverentsi ministrite otsused

- Rahvusvahelise läbirääkimiskomitee suhtes kohaldatav kodukord Euroopa metsi käsitleva õiguslikult siduva kokkuleppe ettevalmistamiseks

SEONDUV DOKUMENT:

- Komisjoni soovitus nõukogu otsuse kohta seoses Euroopa Liidu osalemisega Euroopa metsade kaitset käsitlevatel läbirääkimistel õiguslikult siduva kokkuleppe sõlmimiseks.

-

[1] KOM(2006) 302 (lõplik).